Lesen 14
Bilong Wanem God i Gat Wanpela Oganaisesen?
1. Bilong wanem God i oganaisim lain Israel bilong bipo?
God i oganaisim ol tumbuna pikinini bilong Abraham i kamap wanpela lain na i givim ol lo long ol. Em i kolim dispela lain olsem “Israel,” na i givim wok long ol long lukautim lotu i tru na tok bilong Em. (Song 147:19, 20) Olsem na olgeta manmeri inap kisim blesing long rot bilong lain Israel.
God i makim lain Israel long kamap ol witnes bilong em. Ol samting i bin painim ol long bipo, i kamapim klia olsem pasin bilong bihainim ol lo bilong God i save helpim ol man. (Lo 4:6) Olsem na long rot bilong lain Israel, ol narapela inap kisim save long God tru.
2. Bilong wanem God i oganaisim ol Kristen tru?
Bihain, God i no orait moa long lain Israel, na Jehova i makim kongrigesen Kristen olsem senis bilong en. (Matyu 21:43; 23:37, 38) Olsem na ol Kristen tru i stap olsem ol witnes bilong Jehova, na lain Israel nogat.
Jisas i oganaisim ol disaipel bilong em long autim tok na kamapim ol disaipel long olgeta lain man. (Matyu 10:7, 11; 24:14; 28:19, 20) Dispela wok i go bikpela tru long nau long pinis bilong taim bilong las de. Em i namba 1 taim long Jehova i bungim planti milion manmeri bilong olgeta kantri i kam long lotu i tru. (Revelesen 7:9, 10) God i oganaisim tu ol Kristen tru bambai ol i ken strongim na helpim narapela narapela. Long olgeta hap bilong graun, ol i save kisim wankain skul long Baibel long ol miting bilong ol.
3. Oganaisesen bilong ol Witnes Bilong Jehova long nau i bin kirap olsem wanem?
Long 1870 samting, wanpela liklik lain Baibel sumatin i kirap long kisim gen stretpela save long ol tok i tru bilong Baibel. Ol i save olsem Jisas i bin oganaisim kongrigesen Kristen bilong autim tok, olsem na ol i kirapim wok bilong autim tok bilong Kingdom long olgeta hap. Long 1931, ol i kisim nem olsem ol Witnes Bilong Jehova.
4. Olsem wanem ol Witnes Bilong Jehova i oganaisim wok bilong ol?
Long taim bilong ol aposel, ol kongrigesen Kristen long planti hap i kisim helpim long wanpela lain i bosim ol Kristen, em ol i daun long Jisas olsem Het bilong kongrigesen. (Aposel 16:4, 5) Long nau tu, ol Witnes Bilong Jehova i kisim helpim long wanpela lain elda, em Gavening Bodi. Dispela lain i bosim ol brens ofis bilong ol Witnes Bilong Jehova we ol i save tanim tok, prinim ol buk na nius, na tilim ol buk na nius bilong Baibel long winim 600 tokples. Long dispela rot, Gavening Bodi i givim ol tok bilong Baibel bilong strongim na stiaim winim 100,000 kongrigesen long olgeta hap. Long olgeta kongrigesen, i gat ol man i winim mak bilong mekim wok elda, olsem wok wasman. Ol dispela man i lukautim gut ol sipsip bilong God.
Ol Witnes Bilong Jehova i oganaisim gut wok bilong autim gutnius na kamapim ol disaipel. Olsem ol aposel i bin mekim, mipela i save autim tok long ol haus. (Aposel 20:20) Na tu, mipela i amamas long mekim Baibel stadi wantaim ol man i laikim tok i tru. Tasol ol Witnes Bilong Jehova i no wanpela oganaisesen tasol, nogat. Mipela i wanpela famili i gat gutpela Papa. Mipela i stap olsem ol brata na sista husat i save tingim tru narapela narapela. (2 Tesalonaika 1:3) Lain bilong Jehova i mekim wok bilong amamasim God na helpim ol narapela, olsem na ol i wanpela famili i stap amamas tru, winim ol narapela famili.
Kisim Sampela Save Moa
Tru Tru Baibel i Tok Wanem?
Stap Insait Long Laikim Bilong God
Husat i Mekim Laik Bilong Jehova Long Nau?
Ol Witnes Bilong Jehova i Wanem Kain Lain?
Yu save long sampela Witnes Bilong Jehova? Wanem sampela samting long mipela em yu save gut long en?
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn